A Lazio is lehet a Fradi ellenfele
A várakozásoknak megfelelően az UEFA-kupában egyedül versenyben lévő magyar csapatot, a Ferencvárost nem emelték ki a keddi sorsolás előtt. A magyar bajnokság második helyezettje olasz, angol, német, portugál, spanyol vagy görög csapat ellen fog játszani a kupa második fordulójában.
Az UEFA-kupában érdekelt negyvennyolc csapatot az európai szövetség négy csoportba osztotta, úgy, hogy ne kerülhessen egy csoportba két csapat ugyanabból az országból. A csapatokat elég bonyolult rendszer alapján rangsorolta, és így a csoportokon belül hat erősebb csapat mellé sorsolnak hat gyengébbet.

A Ferencváros a negyvenharmadik pozíciót érte el, csoportján belül természetesen az erősebb csapatok közül kaphat ellenfelet a kedd déli sorsoláson. A lehetséges ellenfelek: az olasz Lazio, a görög Panathinaikosz, a némnet Stuttgart, a portugál Boavista, az angol Ipswich Town és a spanyol Málaga.

A Fradi egyik csapat ellen sem tűnik esélyesnek, de a Lazio vagy a Malaga ellen szinte teljesen reménytelen küzdelemre számíthatnánk. A Lazio annak ellenére, hogy meggyengült a nyáron - elment Mendieta, Nesta és Crespo -, még mindig rendelkezik klasszisokkal. Stamot, Claudio Lopez és Mihajlovicsot képzeljük el mondjuk Tökölivel és Gerával szemben. A Malaga két csatára - az uruguayi Dario Silva és a panamai Dely Valdes - igazi klasszis. Rajtuk kívül a szezont mesterhármassal kezdő Kiki Musampára érdemes figyelni, ha úgy alakul.

Melyik csapat ellen lenne legtöbb esélye a Fradinak?

-    119
    Ipswich
-    36
    Legyen inkább a Zete
-    23
    Stuttgart
-    21
    Panathinaikosz
-    14
    Boavista
-    14
    Malaga
-    11
    Lazio

Sokkal komolyabb esély lenne a görög bajnokságban utolsóelőtti, ám tavaly BL-negyeddöntős Panathinaikosz ellen. A görögök egyébként két hete sztájkolnak, így ha a munkabeszüntetés kitart a kupameccsekig, akkor a Panathinaikosz játékosai meccs hiánnyal, de pihenten és feltehetően sérülések nélkül léphetnek pályára. A görögöket erősítheti továbbá fanatikus közönsége is, Athénban általában erősen leejt a hazai pálya.

Bár a magyaroknak kifejezetten indokolt szerényen pályára lépniük a német és az angol csapatok ellen, a Stuttgartot illetve az Ipswichet ezúttal mégsem tekinthetnénk eleve legyőzhetetlen ellenfélnek. A Stuttgart nyolc forduló után tíz ponttal a tizenegyedik a Budesligában. Legismertebb játékosaik Balakov, a veterán bolgár középpályás, Dundee, a dél-afrikai válogatott egykori erősége valamint a román Ganea. Kétségtelenül menőbb játékosok, mint akárki a Fradiból, de azért hasra esni nem kell tőlük.

Az Ipswich eleve csak annak köszönheti UEFA-kupa szereplését, hogy a tavalyi sorozatban a legsportszerűbb csapatok között volt, és így (sorsolás útján, ahol szerencsésebbnek bizonyult például a Debrecennél) elindulhatott a kisebbik európai kupában. A csapat viszont közben az angol másodosztályba csúszott vissza, jelenleg ott is csak tizenkilencedik, igaz ezt ötven százalékos teljesítménnyel érte el, miután három meccse is elmaradt. Legismertebb játékosuk az ír válogatott Holland, aki a vb-n azt a hatalmas gólt vágta Kamerunnak.

A Boavista, a kisebbik portói csapat tavalyelőtt nyerte első bajnoki címét, és ezután a BL-ben is elég jól szerepelt: meglepetésre kiverte a Dortmundot is. Bajnoki ezüstérmével idén is kvalifikálta magát a Bajnokok Ligája selejtezőibe, ott viszont összesítésben 1-0 arányban alul maradt a francia Auxerre-rel szemben. A Boavista korábban már játszott magyar csapattal az UEFA-Kupában, az 1980/81-es szezonban 2-1-es összesítéssel jutott tovább a Vasas ellen.
Sport Futball